فاش يالله كيدخل الملك لمدينة فاس وبحال ديما كينوض الشياط في المسؤولين مكاين غير رقع ونقي وزوق وزرع، وكتولي عملية تنظيف الشوارع لي من المحتمل يدوز منها الملك يومية وكذلك زرع النوار والنباتات المختلفة جنب الطريق، وكيترقعو الحفاري، ولكن غير كيفوت الملك جوج سيمانات هنا حتى صافي كيولفوه مسؤولي المدينة وكيوليو يعتابروه بحالو بحال سكان فاس يعني مكيتسوقوش ليه، وكيتعاودو يتحفرو الحفاري في الطريق بلا مايتصلحو ويتشتت الزبل وترجع حليمة لعادتها القديمة، وأصلا داك الإصلاج لي كيديرو فاشي الله كيدخل لمدينة غير اصلاح قداوي ترقيعي عندو صلاحية محدودة مافايتاش جوج سيمانات وكيعاود يتحفر داكشي ويرجع قود ملي كان في اللول. هادي واحد الشهر سمعت إشاعة عند الحلاق عاودها ليا بيقين شيخ سلفي، أن الملك هو لي قال لشباط يرجع لفاس باش ينقذها من بعد مادمروها العدالة والتنمية، طبعا من بعد أيام كيبان شباط في فيديوات داير تجمعات خطابية وخدام في حملة إنتخابية قبل الوقت، تاواحد ماغادي ينكر أن فاس في عهد شباط كانت حسن من دابا فشي مجالات وعلى الأقل كانت غير مهملة وكل مرة كتسمع مشروع جديد واخا كاع مايبداش ولكن كانت القضية مروجة وكانو إصلاحات وفاس عمرات خصات وطبعا ملازم لهادشي كان الفساد وكانو المستفيدين منو كثار، ولكن باش مدينة بحال فاس ماقادراش تفرز حتى شي شخصية أو حزب او مسير أو مسؤول عندو غيرة على هاد المدينة وعندو رؤية ليها باش تصلح وترجع للخط ديال التنمية لي كيعرفو المغرب كامل إلا هاد المدينة، فهادشي عيب وعار. كأن في فاس كاين غير شباط أو العدالة والتنمية والفاسة كالمستجير بالرمضاء من النار، الى كان المغرب غادي بسرعتين فراه فاس واقف ماغادي لا مع اللولين لا نع التانيين، ومن ناحية البنية التحتية المغرب راه غادي بسرعة وحدة وكاع الطرقان كيتصلحو سواء في المركز أو الهامش، من ناحية الطرق المغرب غادي مخير مشاريع كبيرة بزاف خدامين فيها وكاين لي كمل، بين وجدة وبركان دارو طريق مزدوجة مدارية كتبدى من العيون الشرقية وتدوز على تافوغالت بركان أحفير وجدة، طريق نيلو عريضة جديدة مخيرة وبين وجدة وعين بني مطهر خدامين في توسعة الطريق وعامة من ناحية الطرق المغرب خدام، إلا في هاد المدينة الطرقان مهلوكين محفرين إلى كان الهدف من هادشي هو الناس يتنادم معاهم الحال علاش صوتو على العدالة والتنمية فكنظن راه تحقق الأمر خصوصا مع الصفقة ديال الباركينكات وكاع دوك لي مكيصوتوش في الإنتخابات وكانو مترفعين عليها حسو براسهم هزو القالب لأنهم من أول من تضرر بتسيير العدالة والتنمية لهاد المدينة، ولكن في المقابل راه ماشي منطقي أنه يتم تسويق شباط كسيدنا عيسى غادي ينزل ويسود الدنيا عدلا، مدينة بحال فاس خاص تكون فرزات بدائل كثار وداك الساعة المصوتين يحددو، ماشي جوج حزب أو شخص ولا تالت لهم. 
فاش يالله كيدخل الملك لفاس كينوض الشياط في المسؤولين وكتنقى فاس وتصلح ولكن غير كيفوت جوج سيمانات كترجع تتخرب كي كانت في اللول